യുഡിഎഫ് ഭരണസമിതി നടത്തിയ ആറു നിയമനങ്ങള് അഡ്മിനിസ്ട്രേറ്റീവ് കമ്മിറ്റി റദ്ദാക്കി മുക്കം: മുക്കം സഹകരണ ബാങ്കില് യുഡിഎഫ് ഭരണസമിതിയുടെ കാലത്ത് നടത്തിയ ആറു തസ്തികകളിലെ നിയമനങ്ങള് പുതിയ അഡ്മിനിസ്ട്രേറ്റീവ് കമ്മിറ്റി റദ്ദാക്കി. സ്വീപ്പര്, പ്യൂണ്, അറ്റന്ഡര് തസ്തികയില് നിയമിച്ച ആറു പേരെയാണ് പിരിച്ചുവിട്ടത്. വന് തുക കോഴ വാങ്ങിയാണ് നിയമനം നടത്തിയതെന്ന് ആരോപണമുയര്ന്നിരുന്നു. മുക്കം ബാങ്കിന്റെ സാമ്ബത്തിക സ്ഥിതിയനുസരിച്ച് ഈ ജീവനക്കാരെ നിയമിക്കാന് സാധിക്കില്ലെന്ന് കാണിച്ച് സഹകരണ സംഘം ജോയിന്റ് രജിസ്ട്രാര് നേരത്തെ ഇവരുടെ നിയമനം മരവിപ്പിച്ചിരുന്നു. ഇതോടെ വര്ഷങ്ങളായി ശമ്ബളമില്ലാതെയാണ് പലരും ജോലി ചെയ്തിരുന്നത്. ഇതോടൊപ്പം ബാങ്കുമായ ബന്ധപ്പെട്ട് നടക്കുന്ന വിവിധ കേസുകള് പിന്വലിക്കാനും തീരുമാനിച്ചിട്ടുണ്ട്. ബാങ്കിന്റെ ലക്ഷക്കണക്കിന് രൂപ കേസുമായി ബന്ധപ്പെട്ട് ചെലവഴിക്കുന്ന സാഹചര്യത്തിലാണ് നടപടി. ഈ മാസം ആറിനായിരുന്നു സഹകരണ ജോയിന്റ് രജിസ്ട്രാര് അഡ്മിനിസ്ട്രേറ്റര് ഭരണം അവസാനിപ്പിച്ച് മൂന്നംഗ അഡ്മിനിസ്ട്രേറ്റീവ് കമ്മിറ്റിക്ക് അധികാരം കൈമാറിയത്.